Αθήνα: 02.11.2016

 Αρ. Πρωτ.: 1605

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Επείγουσα επιστολή στον πρωθυπουργό για τα αναπηρικά επιδόματα**

Ανοιχτή επιστολή με θέμα: «Με τρόμο, αγανάκτηση και οργή τα άτομα με αναπηρία παρακολουθούν τα δημοσιεύματα του Τύπου για τα επιδόματα» απέστειλε σήμερα Τετάρτη 2 Νοεμβρίου η Ε.Σ.Α.με.Α. στον πρωθυπουργό της χώρας Αλ. Τσίπρα, κοινοποιώντας την αγανάκτηση και την οργή των ατόμων με αναπηρία, χρόνιες παθήσεις και των οικογενειών τους, μπροστά στον ορυμαγδό των δημοσιευμάτων που αφορούν σε περικοπές στα επιδόματα.

Για ακόμη μία φορά τα άτομα με αναπηρία έρχονται αντιμέτωπα με πλήθος δημοσιευμάτων στον Τύπο σχετικά με περικοπές στα αναπηρικά επιδόματα ή πλαφόν λόγω εισοδήματος, ως απαίτηση των δανειστών. Όλα τα επιδόματα που χορηγούνται λόγω αναπηρίας, (ενδεικτικά: προνοιακά, βαριάς αναπηρίας, εξωιδρυματικό, διατροφικό, απολύτου αναπηρίας), αποτελούν την ελάχιστη προστασία ενός Κράτους που σε καμία άλλη περίπτωση δεν ενδιαφέρεται για αυτή την ευάλωτη ομάδων πολιτών του, την ώρα που βιώνουμε μια διαδικασία ραγδαίας κατάρρευσης του κοινωνικού κράτους. Τα επιδόματα αναπηρίας δίνονται για την ΑΝΑΠΗΡΙΑ κάποιου και είναι το ΜΟΝΑΔΙΚΟ βοήθημα σε ανθρώπους με βαριές αναπηρίες και χρόνιες παθήσεις, ώστε να αντιμετωπίσουν το πρόσθετο και μεγάλο κόστος που επιφέρει η αναπηρία τους. Είναι η ελάχιστη στήριξη στα άτομα με αναπηρία, που μπορούν να βασιστούν μόνο στην οικογένειά τους, που είναι τα πρώτα θύματα της ανεργίας και της έλλειψης πρόνοιας. Είναι επίσης γνωστό ότι η μεγάλη πλειοψηφία των δικαιούχων είναι ανασφάλιστοι, με το αναπηρικό επίδομα να αποτελεί τον μοναδικό τους οικονομικό πόρο.

Η Ε.Σ.Α.με.Α. ζητά από τον πρωθυπουργό να βάλει τέρμα στη φημολογία και να κάνει σαφές προς όλες τις κατευθύνσεις ότι τα άτομα με αναπηρία δεν θα γίνουν «παράπλευρες απώλειες».

Το αναπηρικό κίνημα είναι ενωμένο, δεν κάνει πίσω από τις διεκδικήσεις του και διαδηλώνει στην Αθήνα στις 2 Δεκεμβρίου: Τα άτομα με αναπηρία θέλουμε να ζήσουμε, με αξιοπρέπεια, ισότητα, δικαιοσύνη!

**Αναλυτικά η επιστολή** [**https://is.gd/rRP4OF**](https://is.gd/rRP4OF)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**